**Ministru kabineta noteikumu projekta “Grozījumi Ministru kabineta 2017. gada 3. oktobra noteikumos Nr. 606 “Noteikumi par Nacionālās drošības likumā noteikto institūciju, institūcijā iesniedzamās informācijas apjomu, iesniegšanas kārtību un iesniegtās informācijas izvērtēšanu, kā arī Nacionālās drošības likumā noteiktā lēmuma pieņemšanu un paziņošanu” projekta sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta ”Grozījumi Ministru kabineta 2017. gada 3. oktobra noteikumos Nr. 606 ”Noteikumi par Nacionālās drošības likumā noteikto institūciju, institūcijā iesniedzamās informācijas apjomu, iesniegšanas kārtību un iesniegtās informācijas izvērtēšanu, kā arī Nacionālās drošības likumā noteiktā lēmuma pieņemšanu un paziņošanu” (turpmāk – Noteikumu projekts) mērķis ir ieviest Eiropas Parlamenta un Eiropas Padomes regulā (ES) 2019/452 (2019. gada 19. marts), ar ko izveido regulējumu ārvalstu tiešo ieguldījumu Savienībā izvērtēšanai, (turpmāk – Regula) prasību noteikt kontaktpunktu Latvijas Republikā, kas īstenos sadarbības mehānismu ar Eiropas Komisiju un dalībvalstīm, kā arī noteikt informācijas un informācijas pieprasījumu apstrādes, izvērtēšanas, izpildes un nosūtīšanas kārtību.  Tā kā Regula būs piemērojama no 2020. gada 11. oktobra, Ekonomikas ministrija ir izstrādājusi Noteikumu projektu saskaņā ar Ministru kabineta iekārtas likuma 31. panta pirmās daļas 3. punktu. Proti, Ministru kabinets var izdot ārējus normatīvos aktus – noteikumus, ja tas nepieciešams Eiropas Savienības tiesību aktu piemērošanai un ja attiecīgais jautājums nav ar likumu noregulēts. Šādi noteikumi nevar ierobežot privātpersonas pamattiesības.  Noteikumu projektam ir jāstājas spēkā 2020. gada 11. oktobrī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta iekārtas likuma 31. panta pirmās daļas 3. punkts.  Ar Ministru kabineta 2020. gada 18. februāra sēdes protokollēmuma (Prot. Nr. 7 31. §) 2.punktu Ekonomikas ministrijai tika uzdots izstrādāt un iesniegt Ministru kabinetā likumprojektu par grozījumiem Nacionālās drošības likumā, paredzot Ministru kabinetam deleģējumu noteikt institūciju, kura regulā minētā kontaktpunkta tiesības un pienākumus, saņemtās informācijas apstrādes, nosūtīšanas un izvērtēšanas kārtību.  Ministru kabineta 2020. gada 18. augusta sēdē (Prot. Nr. 49 30. §) konceptuāli atbalstīts Ekonomikas ministrijas iesniegtais likumprojekts “Grozījumi Nacionālās drošības likumā”, ar kuru paredzēts noteikt deleģējumu Ministru kabinetam noteikt institūciju, kas īstenos sadarbības mehānismu ar Eiropas Komisiju un dalībvalstīm, kā arī noteikt informācijas un informācijas pieprasījumu apstrādes, izvērtēšanas, izpildes un nosūtīšanas kārtību. Vienlaikus Valsts kancelejai uzdots sagatavot likumprojektu izskatīšanai Ministru kabineta sēdē likumprojekta "Par vidēja termiņa budžeta ietvaru 2021., 2022. un 2023.gadam" un likumprojekta "Par valsts budžetu 2021.gadam" sagatavošanas procesā kopā ar visu ministriju un citu valsts pārvaldes iestāžu prioritāro pasākumu pieprasījumiem. Likumprojekts ir izskatīts Ministru kabineta 2020. gada 30. septembra sēdē un tiks iekļauts valsts budžeta 2021.gadam likumprojektu paketē Lai nodrošinātu Regulas prasību izpildi Ekonomikas ministrija ir sagatavojusi Noteikumu projektu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **[1]** **Sadarbības mehānisms informācijas apmaiņai par ārvalstu ieguldījumu izvērtēšanu starp Komisiju un dalībvalstīm, sniedzamās informācijas apjoms un termiņi.**  **[1.1]** Regula būs piemērojama ar 2020. gada 11. oktobri. Tās prasības ir nodrošināt sadarbības mehānismu starp Komisiju un dalībvalstīm attiecībā uz informācijas apmaiņu par tādiem ārvalstu tiešajiem ieguldījumiem, kas var skart drošību vai sabiedrisko kārtību.  Saskaņā ar Regulas 2. panta 2. apakšpunktā definēto – *“ārvalstu ieguldītājs”* ir trešās valsts fiziska persona vai trešās valsts uzņēmums, kas gatavojas veikt vai jau ir veicis ārvalstu tiešos ieguldījumus. Attiecīgi Regulas 6. un 7. pantā paredzēta kārtība informācijas apmaiņai: 1)  par ārvalstu tiešajiem ieguldījumiem, ko izvērtē; 2)  par ārvalstu tiešajiem ieguldījumiem, ko neizvērtē.  Abos minētajos gadījumos dalībvalstis un Komisija par ārvalstu tiešo ieguldījumu var pieprasīt un sniegt informāciju, tostarp dalībvalstis var sniegt komentārus, bet Komisija atzinumu. Sniegtajiem komentāriem un atzinumiem ir rekomendējošs raksturs – ārvalstu tiešā ieguldījuma izvērtēšana, kā arī lēmuma pieņemšana par ārvalstu tiešo ieguldījumu, ir katras dalībvalsts ziņā.  **[1.2]** *Informācijas apmaiņa* *attiecībā uz ārvalstu tiešajiem ieguldījumiem, ko izvērtē.* Regulas 6. panta 1. punktā noteikts, ka dalībvalstij tiklīdz iespējams ir jāziņo Komisijai un citām dalībvalstīm Regulas 9. panta 2. punktā minētā informācija par visiem ārvalstu tiešajiem ieguldījumiem to teritorijā, kuri pakļauti izvērtēšanai. Šis sadarbības mehānisms faktiski ir attiecināms uz tiem ārvalstu tiešajiem ieguldījumiem, kuri tiks veikti sākot ar Regulas piemērošanas brīdi un tiks izvērtēti saskaņā ar katras dalībvalsts nacionālajiem normatīvajiem aktiem.  Atbilstoši Regulas 9. panta 1. punktam dalībvalstis un Komisija ne vēlāk kā 15 dienu laikā pēc informācijas saņemšanas paziņo par savu nodomu iesniegt komentārus vai atzinumu dalībvalstij, kura izvērtē ārvalstu tiešo ieguldījumu. Vienlaikus ar šo paziņojumu var lūgt iesniegt papildu informāciju. Savukārt paši komentāri un atzinums ir sniedzami ne vēlāk kā 35 dienu laikā no informācijas saņemšanas. Ja ir pieprasīta papildu informācija, tad komentāri un atzinums ir sniedzams 20 dienu laikā no papildu informācijas saņemšanas vai paziņojuma par to, ka dalībvalsts pieprasīto informāciju nevar iegūt, saņemšanas. Tāpat paredzēts, ka Komisija neatkarīgi no 6. pantā noteiktajiem termiņiem var iesniegt atzinumu, kad ir iesniegti citu dalībvalstu komentāri, tomēr ne vēlāk kā 5 dienu laikā pēc minēto termiņu beigām.  **[1.3]***Informācijas apmaiņa* *attiecībā uz ārvalstu tiešajiem ieguldījumiem, ko neizvērtē.* Saskaņā ar Regulas 7. panta 1. punktā noteikto, ja kāda dalībvalsts uzskata, ka ārvalstu tiešie ieguldījumi, kuri plānoti vai jau īstenoti kādā citā dalībvalstī un kurus minētajā dalībvalstī neizvērtē varētu ietekmēt tās drošību vai sabiedrisko kārtību, vai, ja tai ir informācija, kas attiecas uz ārvalstu tiešajiem ieguldījumiem, tā var iesniegt komentārus minētajai dalībvalstij. Komisija saskaņā ar minētā panta 2. punktu ir tiesīga sniegt atzinumu. Tātad šis sadarbības mehānisms attiecas uz tādiem ārvalstu tiešajiem ieguldījumiem, kuri 1) tiek plānoti, bet saskaņā ar attiecīgās dalībvalsts nacionālajiem normatīvajiem aktiem netiek izvērtēti; 2) jau ir īstenoti un saskaņā ar attiecīgās dalībvalsts nacionālajiem normatīvajiem aktiem nav izvērtēti; 3) jau ir īstenoti un attiecīgi konkrētajā brīdī netiek izvērtēti.  Attiecībā uz šo mehānismu Regulas 7. panta 5. punktā noteikts, ka dalībvalstis un Komisija, ja uzskata, ka ārvalstu tiešie ieguldījumi, kurus neizvērtē, varētu ietekmēt drošību vai sabiedrisko kārtību, var pieprasīt dalībvalstij Regulas 9. pantā minēto informāciju. Atbilstoši Regulas 7. panta 8. punktam ir noteikts termiņš komentāru un atzinuma sniegšanai – ne vēlāk kā 15 mēnešus pēc tam, kad ārvalstu tiešie ieguldījumi ir īstenoti.  Komentāri un atzinums sniedzams ne vēlāk kā 35 dienu laikā pēc tam, kad saņemta visa pieprasītā informācija vai paziņojums par to, ka dalībvalsts šādu informāciju nevar iegūt. Komisija var sniegt atzinumu arī 15 dienu laikā pēc tam, kad ir saņemti citi dalībvalstu komentāri.  **[1.4]** *Ārvalstu tiešie ieguldījumi, kas varētu ietekmēt Eiropas Savienības interešu projektus un programmas.* Regulas 8. pantā ir paredzētas Komisijas tiesības sniegt dalībvalstij atzinumu par ārvalstu tiešo ieguldījumu, kas varētu ietekmēt Eiropas Savienības interešu projektus un programmas, t.i., tie ir projekti un programmas, kurās iesaistīta ievērojama Eiropas Savienības finansējuma summa vai būtiska tā daļa vai uz kuriem attiecas Eiropas Savienības tiesības par kritisko infrastruktūru, kritiskām tehnoloģijām vai kritiskiem resursiem, kas ir būtiski drošībai vai sabiedriskajai kārtībai (Regulas 1. pielikums). Šādā gadījumā, ja dalībvalsts neievēro Komisijas atzinumu, tad tai jāsniedz Komisijai paskaidrojums.  **[1.5]** *Sniedzamās informācijas apjoms*. Regulas 9. panta 2. punktā ir noteikta informācija, kas sniedzama attiecībā uz ārvalstu tiešajiem ieguldījumiem, ko izvērtē, gan arī, ko var pieprasīt attiecībā uz ārvalstu tiešajiem ieguldījumiem, ko neizvērtē. Tā aptver:  1) ārvalstu ieguldītāja un tā uzņēmuma, kurā ārvalstu tiešie ieguldījumi ir plānoti vai jau ir īstenoti, īpašumtiesību struktūru, tostarp informāciju par faktisko ieguldītāju un līdzdalību kapitālā;  2) aptuvenu ārvalstu tiešo ieguldījumu vērtību;  3) ārvalstu ieguldītāja un tā uzņēmuma, kurā ārvalstu tiešie ieguldījumi ir plānoti vai jau ir īstenoti, produktus, pakalpojumus un darījumus;  4) dalībvalstis, kurā ārvalstu ieguldītājs un uzņēmums, kurā ārvalstu ieguldījumi ir plānoti vai jau īstenoti, veic attiecīgos darījumus;  5) ieguldījumu finansējumu un tā izcelsmi, pamatojoties uz labāko dalībvalstij pieejamo informāciju;  6) datumu, kad ir plānots īstenot ārvalstu tiešos ieguldījumus vai kad tie ir īstenoti.  Atbilstoši Regulas 9. panta 4. punktam, ārvalstu ieguldītājam ir pienākums pēc dalībvalsts pieprasījuma sniegt minēto informāciju bez liekas kavēšanās. Savukārt, dalībvalstij minētā panta 5. punktā noteikts pienākums paziņot Komisijai un citām dalībvalstīm, ja tā informāciju nevar iegūt. Šādā gadījumā dalībvalstij jāsniedz paskaidrojums, kādas pūles ir pieliktas, lai iegūtu pieprasīto informāciju, tostarp informāciju, kas pieprasīta, ievērojot 4. punktu.  [1.6] *Pamata darbības, kas veicamas sadarbības mehānisma ietvaros*. Lai nodrošinātu sadarbības mehānismu, pirmkārt, paredzēts katrā dalībvalstī un Komisijā izveidot kontaktpunktu, kas tiek iesaistīts visos jautājumos saistībā ar Regulas īstenošanu. Savukārt sadarbības mehānisma ietvaros paredzēts, ka:   1. dalībvalstis katru gadu līdz 31. martam sniedz Komisijai gada ziņojums, kurā ir iekļauta informācija par iepriekšējo gadu un kurā informācija ir apkopota par dalībvalsts teritorijā veiktajiem ārvalstu tiešajiem ieguldījumiem, pamatojoties uz tai pieejamo informāciju, kā arī informācija apkopotā veidā par pieprasījumiem, kas saņemti no citām dalībvalstīm, un informācija apkopotā veidā par attiecīgās dalībvalsts izvērtēšanas mehānisma piemērošanu; 2. pirmreizēji līdz 2023. gadam un pēc tam ik pēc pieciem gadiem dalībvalstīm jāiesaistās un vajadzības gadījumā jāsniedz Komisijai papildu informāciju, kas nepieciešama ziņojuma par Regulas darbību un efektivitāti izvērtēšanu sniegšanai Eiropas Parlamentam un Padomei; 3. tiklīdz iespējams, saskaņā ar Regulas 6. pantu jāsniedz Komisijai un citām dalībvalstīm Regulas 9. pantā noteikto informāciju par visiem ārvalstu tiešajiem ieguldījumiem to teritorijā, kas tiek pakļauti izvērtēšanai. Attiecīgi, ja var uzskatīt, ka attiecīgais ārvalstu tiešais ieguldījums varētu ietekmēt drošību vai sabiedrisko kārtību, dalībvalsts var iesniegt citai dalībvalstij komentārus, vienlaikus tos nosūtot arī Komisijai. Komisija var sniegt atzinumu; 4. citai dalībvalstij un Komisijai ir tiesības dalībvalstij, kura neizvērtē ārvalsts tiešo ieguldījumu (darījums ir plānots vai jau īstenots) pieprasīt sniegt Regulas 9. panta 2. punktā noteikto informāciju par attiecīgo darījumu; 5. citai dalībvalstij un Komisijai ir tiesības dalībvalstij, kura izvērtē ārvalsts tiešo ieguldījumu, pieprasīt sniegt papildu informāciju, kas ir nepieciešama komentāru un/vai atzinuma sniegšanai; 6. dalībvalsts, kas pamatoti uzskata, ka ārvalstu tiešais ieguldījums tās teritorijā varētu ietekmēt tās drošību vai sabiedrisko kārtību, var pēc savas iniciatīvas lūgt Komisijai sniegt atzinumu vai citām dalībvalstīm – iesniegt komentārus.   **[2] Pašreizējais Latvijā spēkā esošais regulējums attiecībā uz ieguldījumu izvērtēšanu pamatojoties uz drošības un sabiedriskās kārtības apsvērumiem.**  **[2.1]** Regula saglabā katras dalībvalsts ārvalstu tiešo ieguldījumu pārbaudes mehānismu valstiskajā līmenī saskaņā ar katras valsts tiesisko regulējumu, **ievērojot katras valsts intereses un specifiku**. Regulā jēdziens “izvērtēšanas mehānisms” definēts kā vispārēji piemērojams instruments, piemēram, likums vai noteikumi, un papildu administratīvās prasības, īstenošanas noteikumi vai vadlīnijas, kur ir izklāstīti noteikumi un procedūras, atbilstoši kurām ārvalstu tiešos ieguldījumus novērtē, izmeklē, atļauj, izvirza tiem nosacījumus, tos aizliedz vai nostiprina īpašumtiesības sākotnējā stāvoklī, pamatojoties uz drošības vai sabiedriskās kārtības apsvērumiem.  **[2.2]** Latvijā, pamatojoties uz drošību vai sabiedriskās kārtības apsvērumiem, ieguldījumu izvērtēšanas mehānisms jau ir ieviests. Proti, ar 2017. gada 23. marta grozījumiem Nacionālās drošības likumā, kas stājās spēkā 2017. gada 29. martā, ir iekļauta VI nodaļa, kurā ir noteikti ierobežojumi gan darījumiem ar kritisko infrastruktūru, gan ietekmes iegūšanai nacionālajai drošībai nozīmīgā komercsabiedrībā. Proti, ir nepieciešama Ministru kabineta atļauja 1) kritiskās infrastruktūras nodošanai valdījumā vai īpašumā citai personai, 2) kā arī būtiskas līdzdalības vai izšķirošas ietekmes iegūšanai, 3) uzņēmuma pārejas 4) un dalībnieka, akcionāra vai biedra statusa saglabāšanai, ja mainās patiesā labuma guvējs, nacionālajai drošībai nozīmīgā komercsabiedrībā. Nacionālajai drošībai nozīmīgas komercsabiedrības tiek noteiktas saskaņā ar Nacionālās drošības likuma 37. pantā noteiktajiem kritērijiem. Savukārt attiecībā uz kritisko infrastruktūru paredzēts, ka Ministru kabineta atļauja ir nepieciešama A un B kategorijas, un Eiropas kritiskās infrastruktūras nodošanai valdījumā vai īpašumā.  Tāpat saskaņā ar Enerģētikas likuma 20.3 panta noteikumiem, gadījumā, ja valsts neizmanto pirmpirkuma tiesības, ja 1) persona, kurai pieder daļas vai akcijas komersantā, kas ir vienotās dabasgāzes pārvades un uzglabāšanas sistēmas īpašnieks vai vienotais dabasgāzes pārvades un uzglabāšanas sistēmas operators, atsavina vairāk nekā vienu procentu vienotā dabasgāzes pārvades un uzglabāšanas sistēmas īpašnieka vai vienotā dabasgāzes pārvades un uzglabāšanas sistēmas operatora daļu vai akciju; 2) komersants, kam pieder dabasgāzes pārvades sistēma vai jebkāda tās daļa, vai pazemes dabasgāzes krātuves daļa (izņemot šā likuma [20.pantā](https://likumi.lv/ta/id/49833#p20) noteikto pazemes dabasgāzes krātuves pazemes daļu), atsavina dabasgāzes pārvades sistēmu vai jebkādu tās daļu, vai zemesgabalus, uz kuriem atrodas pazemes dabasgāzes krātuves darbības nodrošināšanai nepieciešamās ēkas, būves un tehnoloģiskās iekārtas, kā arī tehnoloģiskās iekārtas, kuras nodrošina pazemes dabasgāzes krātuves darbību vai bufergāzi, nepieciešams saņemt Ministru kabineta akceptu darījumam. Pirms Ministru kabineta lēmuma pieņemšanas, tāpat kā Nacionālās drošības likumā noteiktajos gadījumos, ir paredzēts lūgt valsts drošības iestāžu atzinumus par personas un darījuma atbilstību un ietekmi uz nacionālo drošību.  Turklāt minēto darījumu un ietekmes iegūšanas izvērtēšana saskaņā ar Nacionālās drošības likuma VI nodaļas noteikumiem notiek, neatkarīgi no ieguldītāja valstspiederības.  **[2.3]** Atbilstoši Nacionālās drošības likuma 44. panta astotajai daļai Ministru kabinets nosaka institūciju, kurai iesniedzams pieteikums šā likuma 22.2panta septītajā daļā, 40. panta pirmajā daļā, 41. panta pirmajā daļā un 42. panta pirmajā daļā minēto atļauju saņemšanai, iesniedzamās informācijas apjomu, tās iesniegšanas un izvērtēšanas, kā arī lēmuma par atļaujas izsniegšanu vai atteikumu to izsniegt pieņemšanas un lēmuma par šā likuma 41. panta trešajā daļā minēto pienākumu noteikšanu pieņemšanas un paziņošanas kārtību un paziņojumā par pieņemto lēmumu iekļaujamo informāciju. Uz minētās normas deleģējuma pamata pieņemti Ministru kabineta 2017. gada 3. oktobra noteikumi Nr. 606 “Noteikumi par Nacionālās drošības likumā noteikto institūciju, institūcijā iesniedzamās informācijas apjomu, iesniegšanas kārtību un iesniegtās informācijas izvērtēšanu, kā arī Nacionālās drošības likumā noteiktā lēmuma pieņemšanu un paziņošanu” (turpmāk – Noteikumi Nr.606).  Saskaņā ar Noteikumiem Nr. 606 Ekonomikas ministrija ir institūcija, kurai nacionālajai drošībai nozīmīga komercsabiedrība sniedz Nacionālās drošības likumā un Noteikumos Nr. 606 noteikto sākotnējo informāciju, kā arī noteiktā persona iesniedz pieteikumu par darījumu ar kritisko infrastruktūru vai ietekmes iegūšanu nacionālajai drošībai nozīmīgā komercsabiedrībā. Ekonomikas ministrija pieteikumu nosūta valsts drošības iestādēm atzinuma sniegšanai. Atzinumā valsts drošības iestādes norāda, vai atļaujas izsniegšana neapdraud nacionālās drošības intereses. Saskaņā ar noteikumiem Nr. 606 valsts drošības iestādēm un Ekonomikas ministrijai paredzētas arī tiesības pieprasīt papildu informāciju. Savukārt, ja tā netiek sniegta vai tiek sniegta nepatiesa informācija, Ministru kabinets pieņem lēmumu par atteikumu izsniegt atļauju. Pēc valsts drošības iestāžu atzinuma saņemšanas Ekonomikas ministrija sagatavo Ministru kabineta lēmumprojektu.  **[3] Noteikumu projektā ietvertais tiesiskais regulējums Regulas prasību ieviešanai un īstenošanai.**  **[3.1]** Ievērojot minēto, kā arī to, ka Regulā paredzētā sadarbības mehānisma īstenošanu paredzēts veikt jau katras dalībvalsts esošā izvērtēšanas mehānisma ietvaros, Ekonomikas ministrija ir iztrādājusi Noteikumu projektu, kas paredz grozījumus jau esošajos Noteikumos Nr. 606. Vienlaikus Regulā paredzēts, ka dalībvalstis var uzturēt, grozīt vai ieviest mehānismus, ar ko tās savā teritorijā izvērtē ārvalstu tiešos ieguldījumus, pamatojoties uz drošības vai sabiedriskās kārtības apsvērumiem.  Izstrādājot Noteikumu projektu, ir ņemts vērā, ka Regula pēc savas būtības ir tieši piemērojama, tāpēc Noteikumu projekts nedublē Regulas normas attiecībā uz tiesībām un pienākumiem, kuri kontaktpunktam tieši izriet no Regulas, piemēram, saskaņā ar Regulas 5. panta 1. punktu, dalībvalstij katru gadu līdz 31. martam ir pienākums iesniegt gada ziņojumu vai saskaņā ar Regulas 6. un 7. panta noteikumiem ir noteikti konkrēti termiņi informācijas sniegšanai un pieprasīšanai, atzinumu un komentāru sniegšanai, u.c.  **[3.2]** Noteikumu projekta tiesiskā regulējuma mērķis ir:  1) noteikt, ka Regulas 11. pantā noteiktā kontaktpunkta funkcijas veic Ekonomikas ministrija. Proti, Ekonomikas ministrija nodrošinās Regulā noteikto sadarbības mehānismu informācijas apmaiņai ar Komisiju un citām dalībvalstīm un iesaistīsies visos jautājumos, kas saistīti ar Regulas īstenošanu;  2) noteikt Ekonomikas ministrijas rīcību attiecībā uz informācijas (tostarp komentāru un atzinumu) un informācijas pieprasījumu apstrādes, izvērtēšanas, izpildes un nosūtīšanas kārtību;  3) papildināt Noteikumos Nr. 606 2. un 3. punktā noteikto sniedzamās informācijas apjomu, gadījumos, ja iesniedz pieteikumu Nacionālās drošības likuma 22.2 panta septītajā daļā, 40. panta pirmajā daļā un 42. panta pirmajā daļā minētās atļaujas saņemšanai un ieguvējs ir ārvalstu tiešais ieguldītājs. Minētais ir nepieciešams, lai nodrošinātu efektīvu informācijas sniegšanu Komisijai un dalībvalstīm, kā arī nodrošinātu pēc iespējas īsākus termiņus ārvalstu ieguldījuma izvērtēšanai saskaņā ar Nacionālās drošības likumu, proti, lai informācija, kuru nepieciešams sniegt saskaņā ar regulas 9. panta 2. punktu, pēc iespējas būtu jau Ekonomikas ministrijas rīcībā brīdī, kad iesniegts pieteikums Ministru kabineta atļaujas saņemšanai.  **[3.3]** Ņemot vērā minēto, ir izteikts jaunā redakcijā nosaukums, ievērojot to, lai tas atspoguļo arī Regulā paredzēto sadarbības mehānismu – “Informācijas iesniegšanas apjoma Nacionālās drošības likumā noteiktajai institūcijai, institūcijā iesniegtās informācijas izvērtēšanas un lēmuma pieņemšanas un paziņošanas, un informācijas par ārvalstu tiešajiem ieguldījumiem apstrādes, izvērtēšanas, izpildes un apmaiņas ar Eiropas Komisiju un dalībvalstīm noteikumi”. **(Noteikumu projekta 1.1. apakšpunkts).**  Papildināts Noteikumu Nr. 606 regulējuma tvērums. **(Noteikumu projekta 1.3. un 1.4. apakšpunkts).**  Tāpat arī noteikta papildu informācija, kas sniedzama par ieguvēju un komercsabiedrību, ja ieguvējs, iesniedzot pieteikumu Nacionālās drošības likuma 22.2 panta septītajā daļā, 40. panta pirmajā daļā un 42. panta pirmajā daļā minēto pieteikumu Ministru kabineta atļaujas saņemšanai, ir ārvalstu tiešais ieguldītājs. Atbilstoši Nacionālās drošības likuma 39. panta ceturtajai daļai Ministru kabinets nosaka iesniedzamās informācijas apjomu.  Saskaņā ar Regulā ietverto paziņojumu, Komisija ir izstrādājusi arī standartveidlapas attiecībā uz informācijas sniegšanu, lai atvieglotu dalībvalstīm Regulas 9. panta 2. punktā noteiktās informācijas sniegšanu. **Par** **ieguldītāju sniedzamā informācija būs** – 1) vārds/nosaukums, 2) adrese, ieguldītāja domicils, 3) saimnieciskās darbības veids atbilstoši NACE kodam, 4) ES dalībvalsts, kurā ieguldītājs veic būtiskus biznesa darījumus, 5) ieguldītāja gada apgrozījums par pēdējo fiskālo gadu, 6) ieguldītāja īpašumtiesību struktūra – patiesā labuma guvēja adrese un valsts, 7) kotēšanās biržā (valsts, tirdzniecības kods, biržas vai akcijas simbols), 8) aptuvenā ieguldījuma vērtība *euro* valūtā, 9) ieguldījuma finansēšana un tā avots, 10) datums, kad darījums plānots vai īstenots. **Par uzņēmumu, kurā tiek plānots ieguldījums, vai kas jau ir īstenots, (mērķuzņēmums) sniedzamā informācija būs** – 1) nosaukums; 2) adrese, domicils, 3) saimnieciskās darbības veids atbilstoši NACE kodam, 4) ES dalībvalsts, kurā mērķuzņēmums veic būtiskus biznesa darījumus, 5) gada apgrozījums par pēdējo fiskālo gadu, 6) darbinieku skaits; 7) īpašumtiesību struktūra, patiesais labuma guvējs un dalība kapitālā pirms darījuma veikšanas; 8) vai ieguldījums ļauj ieguldītājam efektīvi piedalīties mērķuzņēmuma vadībā, 9) ieguldītāja dalība mērķuzņēmuma kapitālā darījuma rezultātā; 10) vai ieguldījums var ietekmēt Eiropas Savienības interešu projektus vai programmas, 11) vai mērķuzņēmums ir saņēmis finansējumu no Eiropas Savienības interešu projektiem vai programmām, 12) vai mērķuzņēmuma ir darījuma attiecības ar Eiropas Savienības interešu projektiem vai programmām; 13) kotēšanās biržā (valsts, tirdzniecības kods, biržas vai akcijas simbols). **Par jaunajām *(greenfield)* investīcijām sniedzamā informācija būs** – 1) nosaukums, 2) jaunā uzņēmuma adrese, 3) valsts, kurā atrodas galvenā uzņēmuma jaunā mītne; 4) saimnieciskās darbības veids atbilstoši NACE kodam, 5) paredzamais kopējais darbinieku skaits, 6) īpašumtiesību struktūra jaunajā uzņēmumā, patiesais labuma guvējs un dalība kapitālā pirms darījuma, 7) ieguldītāja dalība mērķuzņēmuma kapitālā darījuma rezultātā.  **Papildus sniedzama būs arī šāda informācija** – 1) vai ieguldījums ir vai bija pakļauts novērtēšanai, atļaušanai, uzraudzībai vai citai pārbaudei saskaņā ar Eiropas Savienības nacionālajiem normatīvajiem aktiem (piemēram, vietējā konkurences kontrole, piesardzīga uzraudzība, nozares atļauja vai sertifikācija), 2) vai uz ieguldījumu iespējams attiecas EK Apvienošanās Regula.  Paredzēts, ka papildu informācijas sniegšana nav attiecināma uz Nacionālās drošības likuma 41. panta pirmajā daļā noteikto gadījumu, kad Nacionālajai drošībai nozīmīgas komercsabiedrības dalībniekam, akcionāram, personai, kura izmanto netiešo līdzdalību (balsstiesības), vai biedram ir jāsaņem atļauja saglabāt līdzdalību vai palikt par biedru komercsabiedrībā, ja mainās tās patiesā labuma guvējs. Proti, minēto gadījumu nevar attiecināt uz ārvalstu tiešā ieguldījuma izvērtēšanu, tā kā tiek vērtētas dalībnieku, akcionāru, u.c. minēto personu tiesības saglabāt statusu, nevis patiesā labuma guvēju maiņas pamatā esošais darījums. **(Noteikumu projekta 1.6. apakšpunkts).**  Ar Noteikumu projektu 1.6. apakšpunktu tiek papildināts informācijas apjoms, kas sniedzams gadījumos, ja pieteikumu iesniedz Nacionālās drošības likuma 22.2 panta septītajā daļā, 40. panta pirmajā daļā un 42. panta pirmajā daļā minētās atļaujas saņemšanai par ārvalstu tiešo ieguldījumu. Dalībvalstīm un Komisijai, apmainoties ar informāciju par ārvalstu tiešajiem ieguldījumiem, daļa no informācijas saturēs personas datus, piemēram, identifikācijas datus un kontaktinformāciju par fiziskām personām, kas ir saistītas ar īpašumtiesību struktūru vai iesaistītas ieguldītāju vai mērķuzņēmumu pārvaldībā.  Datu apstrādes pamats ir Eiropas Parlamenta un Padomes 2016. gada 27. aprīļa Regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (turpmāk – datu regula) 6.panta 1.punkta c) apakšpunkts, lai izpildītu uz pārzini attiecināmu juridisku pienākumu. Datu apstrādes nolūks ir noteikts Regulas 14. panta 1. punktā, kur noteikts, ka personas datu apstrādi veic saskaņā ar Regulu (ES) 2016/679 un Regulu (ES) 2018/1725 un tikai tiktāl, ciktāl tas nepieciešams, lai dalībvalstis varētu veikt ārvalstu tiešo ieguldījumu izvērtēšanu un lai nodrošinātu šajā regulā paredzētās sadarbības efektivitāti. Ņemot vērā minēto, kā arī to, ka datu apstrādē būs iesaistīta gan Komisija, gan dalībvalstis, Komisija ir sagatavojusi vienošanās projektu saskaņā ar Regulu (ES) 2016/679 26. pantu un Regulas (ES) 2018/1725 28. pantu par kopīgiem datu pārziņiem, kuru plānots parakstīt līdz 2020. gada 11. oktobrim.  Dati tiks apstrādāti vienīgi Eiropas Savienības ietvaros. Saskaņā ar Arhīvu likuma 8. panta pirmās daļas 1. un 2. punktu, Noteikumu projekta 1.6. apakšpunktā minētā informācija, kura saturēs personas datus tiks glabāta pastāvīgi. Atbilstoši Arhīvu likuma 6. panta pirmajai daļai dokumenti ar arhīvisko vērtību, kuri atlasīti pastāvīgai glabāšanai, tiek nodoti pastāvīgā valsts glabāšanā Latvijas Nacionālajā arhīvā ne vēlāk kā 15 gadus pēc to radīšanas vai saņemšanas, ja šajā vai citā likumā nav noteikts citādi.  **[3.4]** Ņemot vērā, ka Regulas 6. panta pirmais punkts par ārvalstu tiešajiem ieguldījumiem, ko izvērtē, paredz sniegt Regulas 9. panta 2. punktā noteikto informāciju tiklīdz iespējams, **Noteikumu projekta 1.7. apakšpunktā** paredzēts izteikt Noteikumu 8. un 9. punktu jaunā redakcijā. Proti, paredzot, ka Ekonomikas ministrija un valsts drošības iestādes var pieprasīt papildu informāciju ne tikai no iesniedzēja, bet arī no ieguvēja, kurš ir ārvalstu tiešais ieguldītājs. Kā arī paredzot, ka Ekonomikas ministrija ne tikai saņemto pieteikumu nekavējoties pārsūta valsts drošības iestādēm atzinuma sniegšanai, bet arī Regulas 9. panta 2. punktā noteikto informāciju Komisijai un dalībvalstīm atzinuma un komentāru sniegšanai. Attiecīgi **Noteikumu projekta 1.8. punktā** paredzēts, ka Ekonomikas ministrija informēs valsts drošības iestādes par Komisijas un dalībvalstu nodomu iesniegt atzinumu un komentārus, kā arī saņemto atzinumu un komentārus nekavējoties pārsūtīs valsts drošības iestādēm, ko valsts drošības iestādes ņems vērā, sniedzot savu atzinumu par to, vai atļaujas izsniegšana nepadraud nacionālās drošības intereses.  Nacionālās drošības likuma 44. panta pirmajā daļā noteikts, ka Ministru kabineta lēmums tiek pieņemts mēneša laikā no pieteikuma saņemšanas dienas. Termiņu var pagarināt līdz četriem mēnešiem. Regulas 6. panta 6. punktā noteikts, ka Komisija un dalībvalstis paziņo 15 kalendāro dienu laikā pēc informācijas saņemšanas par nodomu iesniegt atzinumu un komentārus. Tādējādi, ārvalsts tiešā ieguldījuma gadījumā ir jārēķinās, ka termiņš lēmuma pieņemšanai var būt garāks par vienu mēnesi, gadījumā, ja Komisija un dalībvalstis paziņos par nodomu iesniegt atzinumu un komentārus.  Vienlaikus jāņem vērā, ka saskaņā ar Regulas 6. panta 4. punktu ir paredzēta iespēja arī pašai dalībvalstij lūgt Komisijas atzinumu un citu dalībvalstu komentārus, ja tā pamatoti uzskata, ka ārvalstu tiešie ieguldījumi tās teritorijā varētu ietekmēt tās drošību vai sabiedrisko kārtību. Tāpēc, ja valsts drošības iestādes pamatoti saskatīs šādu nepieciešamību, Ekonomikas ministrija nekavējoties sagatavos un nosutīs šādu lūgumu Komisijai un dalībvalstīm.  **[3.5]** Ekonomikas ministrija kā kontaktpunkts saskaņā ar Regulas 6. panta 1. punktu saņems arī informāciju par ārvalstu tiešajiem ieguldījumiem, ko izvērtē citas dalībvalstis. Šādi ieguldījumi varētu skart arī Latvijas nacionālo drošību, ko kompetentas izvērtēt ir valsts drošības iestādes. Tādēļ informācija par šiem ieguldījumiem tiks pārsūtīta valsts drošības iestādēm, kurām septiņu darba dienu laikā būs jāizvērtē, vai ieguldījums neskar Latvijas nacionālo drošību un jāsniedz atzinums Ekonomikas ministrija. Ja valsts drošības iestādes nesniegs informāciju septiņu darba dienu laikā uzskatāms, ka ieguldījums neskar Latvijas nacionālo drošību. Ekonomikas ministrija Regulas 6. panta 6. punktā noteiktajā termiņā (15 kalendāro dienu laikā no informācijas saņemšanas) informēs attiecīgo dalībvalsti par nodomu iesniegt komentārus. Tāpat šī informācija tiks pārsūtīta informācijai arī Ārlietu ministrijai, ārvalstu investīciju jautājuma ārpolitisko raksturu. Tādējādi nodrošinot jau sākotnēju iesaisti, piemēram, situācijā, ja no Latvijas puses tiks sniegti komentāri, tie būs uzskatāmi par oficiālo valsts viedokli. Vienlaikus jāņem vērā, ka valsts drošības iestādes atzinumu sniedz tikai vienu reizi, sākotnēji informējot, vai tās vispār sniegs atzinumu.  Savukārt komentārus saskaņā ar Regulas 2. punktu valsts drošības iestādes nosūtīs attiecīgajai dalībvalstij un Komisijai. Projekts paredz, ka komentārus valsts drošības iestādes vienlaikus informācijai nosūtīs arī Ārlietu ministrijai. **(Noteikumu projekta 1.9. apakšpunkts, Noteikumu 13. punkts).**  [3.6.] Ekonomikas ministrija kā kontaktpunkts saņems arī informācijas pieprasījumus, atzinumus un komentārus no Eiropas Komisijas un dalībvalstīm saskaņā ar Regulas 7. panta noteikumiem, par tādiem ārvalstu tiešajiem ieguldījumiem, kas netiek izvērtēti saskaņā ar Nacionālās drošības likuma VI nodaļas noteikumiem.  Šādā gadījumā, ja pieprasīta Regulas 9. panta 2. punktā noteiktā informācija, kura nav Ekonomikas ministrijas rīcībā, Noteikumu projekts paredz Ekonomikas ministrijai tiesības saņemt informāciju no privātpersonām – komercsabiedrības, kurā ieguldījums veikts un ārvalstu ieguldītāja. Minētajām personām pieprasīto informāciju ir pienākums iesniegt Ekonomikas ministrijā 10 darba dienu laikā no pieprasījuma saņemšanas dienas. Šāds termiņš noteikts, lai Ekonomikas ministrija Komisijai un dalībvalstīm pieprasīto informāciju varētu iesniegt saprātīgā termiņā. Jāņem vēra, ka saskaņā ar Regulas 9. panta 4. punkta noteikumiem, dalībvalstij, kurā ieguldījumi ir plānoti vai jau ir īstenoti, ir tiesības pieprasīt informāciju no ārvalstu ieguldītāja un tam ir pienākums informāciju sniegt bez liekas kavēšanās. Tāpat saskaņā ar regulas 9. panta 5. punktu dalībvalstij ir pienākums paziņot Komisijai un citām attiecīgajām dalībvalstīm, ja tā nevar iegūt nepieciešamo informāciju. Paziņojumā ir jānorāda iemesli, kāpēc šo informāciju nevar iegūt un jāpaskaidro pieliktie pūliņi, lai iegūtu minēto informāciju. **(Noteikumu projekta 1.9. apakšpunkts, Noteikumu 14. punkts).**  Saskaņā ar Valsts drošības iestāžu likuma 5. panta otro daļu valsts drošības iestāžu darbība ir vērsta tikai uz Latvijas Republikas drošības garantēšanu, un tā nedrīkst apdraudēt citu valstu drošību. Tādēļ saņemtos komentārus un atzinumu, Ekonomikas ministrija pārsūtīs valsts drošības iestādēm, kuru kompetencē ir novērst un mazināt riskus nacionālajai drošībai. Cita starpā, saskaņā ar Valsts drošības iestāžu likuma 10. panta 4. punkta noteikumiem valsts drošības iestāžu uzdevums ir  valsts drošības apdraudējumu novēršana vai neitralizācija. Tādējādi valsts drošības iestādes ir atbildīgās un kompetentās institūcijas par drošības apdraudējuma risku novēršanu gadījumā, ja Eiropas komisijas un dalībvalstu atzinums un komentāri saturēs informāciju, kas liecina par nacionālās drošības apdraudējumu. Tāpat Ekonomikas ministrija tos pārsūtīs informācijai Ārlietu ministrijai kā ārlietu politikas veidotājai. Noteikumu projektā arī paredzēts, ka valsts drošības iestādes pēc nepieciešamības savas kompetences ietvaros informē attiecīgās institūcijas, kas sniedz priekšlikumus par politikas veidošanu, vai minētais darījums apdraud nacionālās drošības intereses, tā kā saskaņā ar Valsts drošības iestāžu 10. panta pirmās daļas 3. punktu, valsts drošības iestāžu uzdevums ir valsts drošības apdraudējumu prognozēšana, priekšlikumu, rekomendāciju un programmu izstrādāšana valsts drošības jautājumos. **(Noteikumu projekta 1.9. apakšpunkts, Noteikumu 15. un 16. punkts).**  Attiecībā uz ārvalstu tiešajiem ieguldījumiem, kas varētu ietekmēt Eiropas Savienības interešu projektus un programmas, saskaņā ar Regulas 8. panta 2. punkta c) apakšpunktu dalībvalstij ir pienākums sniegt Komisijai paskaidrojumu, ja tā neievēro tās atzinumu. Tāpēc konkrētajā gadījumā valsts drošības iestādēm paredzēts pienākums Ekonomikas ministrijai sniegt atzinumu 15 darba dienu laikā (atšķirībā no ārvalstu tiešajiem ieguldījumiem, ko neizvērtē un kas neskar minētos projektus un programmas – kur jāsniedz mēneša laikā) par to, vai Eiropas Komisijas atzinumā norādītā informācija neapdraud nacionālās drošības intereses, lai gadījumā, ja Eiropas Komisijas atzinums netiek ņemts vērā, Ekonomikas ministrija saprātīgā laikā var sniegt paskaidrojumu, kāpēc tas netiek ņemts vērā saskaņā ar Regulas prasībām. **(Noteikumu projekta 1.9. apakšpunkts, Noteikumu 16. punkts).**  [3.7.] Noteikumu projektā paredzēts nosūtīt valsts drošības iestādēm un informācijai Ārlietu ministrijai arī informāciju, kas saņemta no citām institūcijām (piem., ministrijām vai juridiskām personām, u.c.) par ārvalstu tiešajiem ieguldījumiem, ko neizvērtē, bet, kas varētu radīt bažas saistībā ar nacionālās drošības jautājumiem. Vienlaikus valsts drošības iestādēm ir pienākums Ekonomikas ministrijai sniegt atzinumu par to, vai saskaņā ar sniegto informāciju nav saskatāmi riski nacionālajai drošībai. Tādējādi Ekonomikas ministrija savas kompetences ietvaros saskaņā ar Regulu var sniegt komentārus attiecīgajai dalībvalstij, ja ārvalstu tiešais ieguldījums, kuru neizvērtē citā dalībvalstī, var ietekmēt Latvijas nacionālo drošību. Attiecīgi arī paredzēts, ka Ekonomikas ministrija informē institūciju (informācijas sniedzēju) par to, ka saskaņā ar valsts drošības iestāžu atzinumu netiek apdraudētas nacionālās drošības intereses vai arī par to, ka attiecīgajai dalībvalstij nosūtīti komentāri saskaņā ar Regulu. **(Noteikumu projekta 1.9. apakšpunkts, Noteikumu 17. punkts).** |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija. |
| 4. | Cita informācija | Nav. |

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | | | | | | | | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | | | | Komercsabiedrības, kas atbilst Nacionālās drošības likuma 37. pantā noteiktajiem kritērijiem, to īpašnieki un patiesā labuma guvēji. Tāpat arī ieguldītāji, kuri vēlas iegūt tiešu vai netiešu ietekmi minētajā komercsabiedrībā, vai iegūt īpašumā vai valdījumā kritisko infrastruktūru. | | | | | | | | |
| 2. | Tiesiskā regulējuma ietekme uz tautsaimniecību un administratīvo slogu | | | | Nav. | | | | | | | | |
| 3. | Administratīvo izmaksu monetārs novērtējums | | | | Administratīvās izmaksas nav precīzi aprēķināmas un ir atkarīgas no informācijas apjoma, kas tiks saņemts no dalībvalstīm un Komisijas. Tāpat administratīvās izmaksas, kuras šobrīd nav iespējams precīzi aprēķināt, ir saistītas ar Nacionālās drošības likumā paredzēto pieteikumu Ministru kabineta atļaujas saņemšanai iesniegšanas apjomu.  Informācijas apstrādes apjoms katrā dalībvalstī būs atkarīgs ne tikai no attiecīgajā dalībvalstī īstenotajiem vai plānotajiem ārvalstu tiešo ieguldījumu izvērtēšanas apjomiem, bet arī no tā, cik aktīvi dalībvalstis izmantos tiesības sniegt komentārus, Komisija – atzinumus, un informācijas pieprasījumus saistībā ar ārvalstu ieguldījumiem.  Šobrīd vadoties no Komisijas sniegtās informācijas provizoriskais ārvalstu tiešo ieguldījumu izvērtējumu skaits visās dalībvalstīs kopā 2018. gadā bija ap 500, bet 2019. gadā līdz novembra mēnesim – ap 600. Savukārt no 2019. gada oktobra – decembrim – 84, no 2020. gada janvāra – maijam – 2014. Savukārt prognozes no 2020. gada oktobra – decembrim – 135-145. Tas ļauj prognozēt informācijas apjomu saistībā ar ārvalstu tiešo ieguldījumu izvērtēšanu visās dalībvalstīs, tomēr, jāņem vērā, ka katrā dalībvalstī informācijas apjoms var atšķirties un lielā mērā ir atkarīgs no tā, cik dalībvalsts pievilcīga ir ieguldītājam un dalībvalstu noteiktajiem uzraudzības mehānismiem ieguldījumu izvērtēšanā noteiktā jomā. | | | | | | | | |
| 4. | Cita informācija | | | | Nav. | | | | | | | | |
| **III. Tiesību akta projekta ietekme uz valsts budžetu un pašvaldību budžetiem** | | | | | | | | | | | | | | |
| Rādītāji | | **2020** | | Turpmākie trīs gadi (*euro*) | | | | | | | | | | |
| **2021** | | | **2022** | | | | **2023** | | | |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | | izmaiņas, salīdzinot ar vidēja termiņa budžeta ietvaru 2021. gadam | | saskaņā ar vidēja termiņa budžeta ietvaru | | izmaiņas, salīdzinot ar vidēja termiņa budžeta ietvaru 2022. gadam | | izmaiņas, salīdzinot ar vidēja termiņa budžeta ietvaru 2022. gadam | | |
| 1 | | 2 | 3 | 4 | | 5 | | 6 | | 7 | | 8 | | |
| 1. Budžeta ieņēmumi | | 0 | 0 | 0 | | 0 | | 0 | | 0 | | 0 | | |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | | 0 | 0 | 0 | | 0 | | 0 | | 0 | | 0 | | |
| 1.2. valsts speciālais budžets | | 0 | 0 | 0 | | 0 | | 0 | | 0 | | 0 | | |
| 1.3. pašvaldību budžets | | 0 | 0 | 0 | | 0 | | 0 | | 0 | | 0 | | |
| 2. Budžeta izdevumi | | 0 | 5 337 | 0 | | 21 350 | | 0 | | 21 350 | | 21 350 | | |
| 2.1. valsts pamatbudžets  (97.00.00) | | 0 | 5 337 | 0 | | 21 350 | | 0 | | 21 350 | | 21 350 | | |
| 2.2. valsts speciālais budžets | | 0 | 0 | 0 | | 0 | | 0 | | 0 | | 0 | | |
| 2.3. pašvaldību budžets | | 0 | 0 | 0 | | 0 | | 0 | | 0 | | 0 | | |
| 3. Finansiālā ietekme | | 0 | -5 337 | 0 | | -21 350 | | 0 | | -21 350 | | -21 350 | | |
| 3.1. valsts pamatbudžets | | 0 | -5 337 | 0 | | -21 350 | | 0 | | -21 350 | | -21 350 | | |
| 3.2. speciālais budžets | | 0 | 0 | 0 | | 0 | | 0 | | 0 | | 0 | | |
| 3.3. pašvaldību budžets | | 0 | 0 | 0 | | 0 | | 0 | | 0 | | 0 | | |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | | X | 5 337 | X | | 0 | | X | | 0 | | 0 | | |
| 5. Precizēta finansiālā ietekme | | X | 0 | X | | -21 350 | | | X | -21 350 | | | -21 350 | |
| 5.1. valsts pamatbudžets | | 0 | -21 350 | | | -21 350 | | | -21 350 | |
| 5.2. speciālais budžets | | 0 | 0 | | | 0 | | | 0 | |
| 5.3. pašvaldību budžets | | 0 | 0 | | | 0 | | | 0 | |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | | Darbinieka atlīdzības izmaksai būs nepieciešama starpība, kas veidojas starp esošajā amata vietā (vecākais referents – 21. amatu saimes IIIB līmenis, 10. mēnešalgu grupa) noteiktās darba atlīdzības un darbinieka atalgojumu, kas nosakāms pārveidojot esošo amata vietu.  **1.** Šobrīd amatpersonai (vecākais referents) atalgojums noteikts atbilstoši 21.amatu saimes IIIB līmenim 10. mēnešalgu grupai.  **Vecākais referents - 2020. gads un turpmākie gadi:**  Vecākā referenta atlīdzība 1 287x12=15 444 *euro* gadā.  Atvaļinājuma pabalsts: 644 *euro*.  Novērtēšanas prēmija: 708 *euro*.  Kopā gada atlīdzība: 16 796+4 046(darba devēja nodeva 24,09%)=**20 842 *euro.***  **2.** Pārveidojot vecākā referenta amata vietu uz 21. amatu saimes VIB līmeni (jurists) - 15. mēnešalgu grupu  **Jurists - 2020. gads un turpmākie gadi:**  Jurista prognozējamā atlīdzība būs 2 353x12=28 236 *euro* gadā.  Atvaļinājuma pabalsts 1 177 *euro*.  Novērtēšanas prēmija 1 765 *euro*.  10 % piemaksa 2 823 *euro*.  Kopā gada atlīdzība: 34 001+8 191 (darba devēja nodeva 24,09%)=**42 192 *euro*.**  **3. Ņemot vērā minēto:**  Prognozējamā starpība, kas nepieciešama no valsts budžeta būs 42 192-20 842=21 350*euro*katru gadu.  Lai segtu darbinieka atlīdzības izmaksu, pārveidojot esošo amata vietu, 2020.gadā trijos mēnešos papildu būs nepieciešams finansējums 21 350/4 = 5 337 euro apmērā. | | | | | | | | | | | | |
| 6.1. detalizēts ieņēmumu aprēķins | |
| 6.2. detalizēts izdevumu ***aprēķins*** | |
| 7. Amata vietu skaita izmaiņas | | Projekts neskar amata vietu skaita izmaiņu. | | | | | | | | | | | | |
| 8. Cita informācija | | 2020.gadā nepieciešamais finansējums 5 337 euro apmērā tiks nodrošināts Ekonomikas ministrijai piešķirto līdzekļu ietvaros.  Ministru kabinetā 2020.gada 22.septembrī ir atbalstīts informatīvais ziņojums "Par priekšlikumiem valsts budžeta ieņēmumiem un izdevumiem 2021.gadam un ietvaram 2021.– 2023.gadam", kurā ir iekļauts Ekonomikas ministrijas fiskāli neitrālais priekšlikums, kas tajā skaitā nodrošina papildu nepieciešamo finansējumu Regulas ieviešanai.  Ekonomikas ministrijas nepieciešamais finansējums Regulas īstenošanai ir iekļauts likumprojektā “Par valsts budžetu 2021.gadam” un likumprojektā “Par vidēja termiņa budžeta ietvaru 2021., 2022. un 2023.gadam”.  Papildus norādāms, ka sadarbības mehānisma ietvaros dalībvalstīm un Komisijai ir paredzēts apmainīties ne tikai ar ES IEROBEŽOTU (dienesta vajadzībām) informāciju (kas tiks nodrošināts caur sistēmu ZEUS), bet arī ar ES informāciju, kas sniedzas līdz līmenim SLEPENI (kas tiks nodrošināts caur sistēmu SUE). Proti, no Satversmes aizsardzības biroja sniegtās informācijas izriet, ka darbam ar Eiropas Savienības klasificēto informāciju ir nepieciešamas telpas, kas atbilst Ministru kabineta 2004. gada 6. janvāra noteikumu Nr. 21 “Valsts noslēpuma, Ziemeļatlantijas līguma organizācijas, Eiropas Savienības un ārvalstu institūciju klasificētās informācijas aizsardzības noteikumi” (turpmāk – Noteikumi Nr.21) prasībām. Tāpēc attiecībā uz SUE sistēmu ir nepieciešams nodrošināt telpas vismaz atbilstoši Noteikumu Nr.21 26. punkta prasībām (piemēram, telpas nav pie ēkas sienas, kas robežojas ar citu ēku, inspicējamās zonas robežās nevar atrasties apakšīrnieki vai novietot automašīnas, u.c.). Atbildīgajai institūcijai (kontaktpunktam) piešķirto līdzekļu ietvaros būs nepieciešams nodrošināt atbilstošu datortehniku un telpas saskaņā ar normatīvo regulējumu, kas paredz šādas informācijas apstrādi.  Konsultējoties ar drošības institūcijas un informācijas sistēmu drošības administratoru provizoriskās izmaksas telpas izveidei, kas atbilst šādiem drošības standartiem varētu izmaksāt līdz 50 000 *euro*. Šīs izmaksas tiks segtas no Ekonomikas ministrijas esošajiem naudas līdzekļiem, pārdalot finansējumu no citām ministrijas budžeta programmām  Tā kā SUE sistēma vēljoprojām atrodas izstrādes stadijā, tad prasības un attiecīgi arī izmaksas vēl var mainīties. Līdz attiecīgu telpu izveidei, iestāde, kas pildīs kontaktpunkta uzdevumu, varētu, noslēdzot attiecīgu sadarbības līgumu, izmantot citas iestādes telpas, kuras atbilst pieprasītajiem drošības standartiem (piemēram, Ārlietu ministrijas). | | | | | | | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Projekts šo jomu neskar. |
| 2. | Atbildīgā institūcija | Projekts šo jomu neskar. |
| 3. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Eiropas Parlamenta un Eiropas Padomes regulā (ES) 2019/452 (2019. gada 19. marts), ar ko izveido regulējumu ārvalstu tiešo ieguldījumu Savienībā izvērtēšanai |
| 2. | Citas starptautiskās saistības | Nav attiecināms |
| 3. | Cita informācija | Nav |

|  |  |  |  |
| --- | --- | --- | --- |
| **1. tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Projekts nepieciešams, lai īstenotu Eiropas Parlamenta un Eiropas Padomes regulā (ES) 2019/452 (2019. gada 19. marts), ar ko izveido regulējumu ārvalstu tiešo ieguldījumu Savienībā izvērtēšanai paredzēto informācijas apmaiņu starp dalībvalstīm, izveidojot kontaktpunktu. | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Eiropas Parlamenta un Eiropas Padomes regulā (ES) 2019/452 (2019. gada 19. marts), ar ko izveido regulējumu ārvalstu tiešo ieguldījumu Savienībā izvērtēšanai paredzēto informācijas apmaiņu starp dalībvalstīm  11.pants | Projekta  1.3.-1.4.apakšpunkts,  1.7.-1.9.apakšpunkts. | Tiek ieviestas pilnībā. | Neparedz stingrākas prasības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Nav attiecināms, jo neparedz rīcības brīvību. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Nav attiecināms. | | |
| Cita informācija | Nav | | |

|  |
| --- |
| **VI. Sabiedrības līdzdalība un komunikācijas aktivitātes** |
| Nav attiecināms |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ekonomikas ministrija, Satversmes aizsardzības birojs, Valsts drošības dienests, Militārās izlūkošanas un drošības dienests. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Valsts pārvaldes funkcijas un uzdevumi paplašināsies, jo būs jāapkopo, jāanalizē un jāsniedz Komisijai un dalībvalstīm informācija par ārvalstu tiešajiem ieguldījumiem nacionālajai drošībai nozīmīgās komercsabiedrībās. Tāpat būs jāapstrādā no Komisijas un dalībvalstīm saņemtā informācija, tostarp atzinumi, komentāri un informācijas pieprasījumi. Uzdevumi paplašināsies arī valsts drošības iestādēm, jo ir paredzēts, ka saņemtā informācija, tostarp komentāri un atzinumi, kā arī informācijas pieprasījumi, tiks nosūtīti valsts drošības iestādēm atzinuma sniegšanai. |
| 3. | Cita informācija | Nav |

**Ekonomikas ministrs J. Vitenbergs**

*Agnese Bugaja 67013176*

*Agnese.Bugaja@em.gov.lv*